الرَباط (ب لعربية الرِّبَاطُ - ب لأمازيغية ⵔⵔⴱⴰⵟ) مدينة ف الشمال لغربي د لمغريب ف لجيهة د الرباط سلا قنيطرة. هي لعاصمة د لمغريب من عام 1912م. ما بينها و ما بين مدينة سلا كاين واد بورݣراݣ لي كايخوي ف لمحيط لأطلسي, و اللي كيطلُو عليه بجوج. على حساب آخر إحصاء دارتو المندوبية السامية للتخطيط ف عام 2014، العدد ديال الناس لي كيسكنو ف الرباط هو 577.827. دازو على سلا و الرباط بزاف ديال الشعوب، بحال لفينيقيين و لقرطاجيين لي دارو سوق ديال لبيع والشرا مع السكان ديال المنطقة. ولاً الرومان لي أسسو مستوطنة فبلاصة السوق و سماوها سلا كولونيا و لي مزال الآتار ديالها كاين فموقع شالة. ولكن أول تاسيس رسمي د لمدينة د الرباط بدا معا لمرابطين ف وقت يوسف بن تاشفين لي دار قلعة (سميتها دابا قصبة لوداية) باش يحبس لهجمات د لبرغواطيين. ف 1140 فلوقت د لأمير تاشفين بن علي تحولات لقلعة لرباط تسما قصر بني تارݣة. التاريخ لقديم د الرباط ماكانش معروف بزاف, حيث ݣاع لباحثين ولمؤرخين اللي كانوا خدمو على الرباط فاللول كانو متبعين التأسيس ديالها فالزمان لوسطاني وداكشي اللي جا مبعد.